VSL Sklep II Cpg 615/2018
Sodna praksa višjih sodišč, 2018-09-07

postopek za plačilo sodne takse - neplačilo sodne takse za pritožbo - domneva umika pritožbe

Ker tožena stranka v pritožbi zoper sklep ni izpodbijala ugotovitve sodišča, da sodne takse za pritožbeni postopek zoper sodbo ni plačala, niti ni zatrjevala, da so v zadevi podani pogoji za oprostitev, odlog ali obročno plačilo sodnih taks, je bil izpodbijani sklep izdan ob pravilni uporabi 105.a člena ZPP.

I. Pritožba se zavrne in se izpodbijani sklep potrdi.

1. Sodišče prve stopnje je izdalo sodbo IX Pg 1285/2017 z dne 17. 10. 2017, s katero je sklep o izvršbi Okrajnega sodišča v Ljubljani VL 26109/2017 z dne 28. 3. 2017 vzdržalo v veljavi v delu, v katerem je bilo dolžniku naloženo, da poravna v predlogu navedeno terjatev, ter v delu glede stroškov upnika. Odločilo je še, da je tožena stranka tožeči stranki dolžna povrniti nadalje pravdne stroške. Tožena stranka je dne 10. 11. 2017 zoper navedeno sodbo vložila pritožbo. Ker ob vložitvi pritožbe ni plačala sodne takse, je sodišče dne 17. 11. 2017 izdalo nalog za plačilo sodne takse za pritožbeni postopek v višini 165,00 EUR. Tožena stranka je zoper plačilni nalog vložila ugovor, ki ga je sodišče prve stopnje s sklepom z dne 5. 2. 2018 zavrnilo. Tožena stranka se je zoper ta sklep pritožila. Višje sodišče v Ljubljani je s sklepom II Cpg 190/2018 z dne 28. 3. 2018 (v nadaljevanju: Sklep VSL) njeno pritožbo zavrnilo in sklep sodišča prve stopnje potrdilo. Sodišče prve stopnje je nato Sklep VSL skupaj z dopisom, s katerim je opozorilo toženo stranko na nov tek roka za plačilo takse, vročilo toženi stranki.

2. Z izpodbijanim sklepom je sodišče prve stopnje štelo pritožbo tožene stranke z dne 10. 11. 2017 za umaknjeno, ker tožena stranka ni pravočasno plačala sodne takse za pritožbeni postopek (po plačilnem nalogu IX Pg 1285/2017 z dne 17. 11. 2017). Svojo odločitev je oprlo na tretji odstavek 105.a člena Zakona o pravdnem postopku (ZPP). Štelo je, da je bila tožena stranka dolžna sodno takso za pritožbo plačati v roku 15 dni od prejema Sklepa VSL. Ugotovilo je, da je bil ta toženi stranki vročen 12. 4. 2018 in presodilo, da se je 15 dnevni rok iztekel z dnem 28. 4. 2018.

3. Zoper izpodbijani sklep je tožena stranka naslovila laično pritožbo (vlogo z dne 18. 7. 2018 je sicer poimenovala kot ugovor zastaranja izpodbijane pravdne zadeve zaradi vrste postopka po uradni dolžnosti, ki ima podlago v zakonu in zahteva za zavrženje tožbe iz razloga, ker tožeča stranka ne izkazuje pravne koristi za vložitev tožbe na podlagi 274. čl. ZPP). V njej je navedla, da: (1) je izpodbijana pravdna zadeva zastarala, (2) Okrožno sodišče v Ljubljani ni pristojno za odločanje o obveznosti plačila 1.536,07 EUR, (3) zadeva, ki jo sodišče prve stopnje vodi pod št. I Pg 1285/2017

, nima materialnopravne podlage v zakonu, (4) tožena stranka ne more biti tožena stranka, (5) je izpodbijani sklep o štetju umika ugovora zoper sodno poravnavo neupošteven, (6) tožeča stranka ne more biti upnik gospodarske družbe in (7) bi moral biti postopek ustavljen po uradni dolžnosti najpozneje 27. 5. 2018. Ob tem se je sklicevala na Uredbo Evropskega parlamenta in Sveta št. 655/2014 z dne 15. 5. 2014 o določitvi postopka za evropski nalog za zamrznitev bančnih računov z namenom olajšanja čezmejne izterjave dolgov v civilnih in gospodarskih zadevah, Zakon o finančnem poslovanju, postopkih zaradi insolventnosti in prisilnem prenehanju (ZFPPIPP) in Zakon o prekinitvi postopkov proti družbenikom izbrisanih družb (ZPPDID). Predlagala je, da sodišče sodbo in izvršilni naslov, ki se vodi pod št. IX Pg 1285/2017, ustavi po uradni dolžnosti.

4. Rok za plačilo sodne takse za pritožbeni postopek je zakonski, prekluzivni rok. Določen je v prvem odstavku 34. člena Zakona o sodnih taksah (ZST-1) in znaša 15 dni. Posledica iz tretjega odstavka 105.a člena ZPP, da se pritožba šteje za umaknjeno, nastopi, če dolžnik ne plača takse v roku, ki mu ga je v plačilnem nalogu določilo sodišče in tudi niso podani pogoji za oprostitev, odlog ali obročno plačilo sodnih taks. V primeru, ko je zoper sklep o zavrnitvi ugovora zoper plačilni nalog vložena pritožba, rok za plačilo sodne takse začne teči naslednji dan po vročitvi sklepa pritožbenega sodišča, s katerim je to potrdilo prvostopenjski sklep (primerjaj 14. a člen ZST-1).

5. Tožena stranka pravilnosti in zakonitosti izpodbijanega sklepa ni oporekala, razen v kolikor je njeno navedbo, da je izpodbijani sklep o štetju umika ugovora zoper sodno poravnavo neupoštevan, mogoče šteti kot nasprotovanje izpodbijanemu sklepu, vendar je tudi ta le pavšalna. Tožena stranka tako ni izpodbijala dejanskih (tudi pravilnih) ugotovitev sodišča prve stopnje v sklepu, in sicer, (1) da ji je bil VSL sklep vročen 12. 4. 2015, (2) da jo je sodišče prve stopnje opozorilo, da mora sodno takso za pritožbo zoper sodbo po plačilnem nalogu z dne 17. 11. 2017 plačati v roku 15 dni od dneva vročitve VSL sklepa, (3) da jo je sodišče opozorilo na posledice neplačila sodne takse in (4) da sodne takse za pritožbeni postopek zoper sodbo ni plačala do izteka roka, dne 28. 4. 2018. Tožena stranka v pritožbi tudi ni zatrjevala, da so v zadevi podani pogoji za oprostitev, odlog ali obročno plačilo sodnih taks. Ob takih dejanskih ugotovitvah je izpodbijani sklep izdan ob pravilni uporabi 105.a člena ZPP.

6. Ker je predmet tega pritožbenega preizkusa le sklep o presumpciji umika pritožbe zoper sodbo zaradi neplačila sodne takse, tožena stranka z obravnavano pritožbo ne more doseči (tudi) vsebinskega preizkusa sodbe sodišča prve stopnje.

7. Glede na zgornje razloge pritožba ni utemeljena. Ker pa sodišče druge stopnje tudi ob uradnem preizkusu izpodbijanega sklepa ni zaznalo nobenih kršitev iz drugega odstavka 350. člena ZPP v zvezi s prvim odstavkom 366. člena ZPP, je pritožbo kot neutemeljeno zavrnilo in potrdilo izpodbijani sklep (2. točka 365. člena ZPP).

Zakon o pravdnem postopku (1999) - ZPP  - člen 105a, 105a/3

Zakon o sodnih taksah (2008) - ZST-1  - člen 14a, 34, 34/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.